સરદાર સાહેબની આવી ભવ્ય પ્રતિમાનું અનાવરણ થઈ રહ્યું છે ત્યારે કેટલાક ઐતિહાસિક તથ્યો ભારતીય નાગરિકોએ જાણવા જોઈએ. સૌ પ્રથમ તો સરદારની આગેવાનીમાં સુગઠિત થયેલા આજના અખંડ ભારત જેવડું ભારત પૂર્વે ક્યારેય એક છત્ર નીચે ન હતું. સમ્રાટ ચંદ્રગુપ્ત મૌર્ય, મહાન અશોક કે અન્ય કોઈપણ શાસકના રાજ્યો વિસ્તારની દ્રષ્ટિએ આજના ભારત કરતાં નાના જ હતા. તેના સીમાડા પૂર્વ-પશ્ચિમે ગમે તેટલા વિસ્તાર્યા હોય પણ હાલના ભારતનો દરેક પ્રદેશ તેમાં સમાવિષ્ટ થતો ના હતો. ઘણા લોકો સરદાર સાહેબને ભારતના બિસ્માર્ક એવી ઉપમા આપે છે પરંતુ, તે યોગ્ય નથી. બિસ્માર્કે ફક્ત વિવિધ જર્મનભાષી રાજયોનું એકત્રીકરણ કરીને જર્મન સામ્રાજ્યની રચના કરેલી. જ્યારે સરદાર સાહેબે તો વિવિધ ધર્મ, રંગ, ભાષા, પરંપરાઓ ધરાવતી પ્રજાઓ અને અનેકવિધ માનસિકતા ધરાવનાર રાજા-રજવાડાઓના ૫૬૩ રાજ્યોને એક સૂત્રે બાંધીને બિસ્માર્ક કરતાં અનેકગણું મોટું, અત્યંત કઠીન અને લગભગ અશક્ય કાર્ય કરી બતાવ્યું હતું.